**Uzoriti gospodine kardinale Josipe, poštovani i uvaženi gosti, roditelji i djeco te ostali dragi uzvanici, drago mi je da Vas napokon mogu pozdraviti u našem novoizgrađenom dječjem vrtiću JUREK.**

**Put koji nas je doveo do ovoga danas trajao je od 2009. godine kada nam je od strane Župe svetog Jurja mučenika Gornja Stubica darovano zemljište.**

**Ovim putem želio bih zahvaliti uzoritom gospodinu kardinalu što je na molbu monsinjora Ivana Špoljara, velikodušno dopustio da Župa sv. Jurja dio svog zemljišta daruje Općini Gornja Stubica za gradnju potrebnog dječjeg vrtića. Bio je to presudan korak da se krene u realizaciju.**

**Konačno, nakon niza prepreka, krajem 2019. godine krenuli smo u izgradnju vrtića, a gradnja je završena tijekom ove godine.**

**Dječji vrtić izgrađen je sredstvima Europske unije i Republike Hrvatske kroz mjeru 7 Programa ruralnog razvoja te iz Proračuna naše Općine. Ovim putem zahvaljujem i Vladi Republike Hrvatske na podršci u realizaciji ovog projekta.**

**I evo sada su u vrtić konačno ušla i djeca.**

**Smještena su u 2 jasličke i 3 vrtićke grupe te je vrtić u potpunosti popunjen isključivo djecom s područja naše Općine i nitko od prijavljene djece s područja Gornje Stubice nije ostao neupisan.**

**Sve me to beskrajno raduje i veseli, jer to znači kako smo ostvarili svoj cilj.**

**Nadam se da će djeca ovdje uživati i da će im boravak u našem vrtiću ostati jedna od najljepših uspomena iz djetinjstva.**

**Ovim putem želim zahvaliti svima koji su svojim trudom i radom pridonijeli da konačno imamo dječji vrtić u Gornjoj Stubici i da naša dječica ne moraju odlaziti u vrtiće izvan naše općine.**

**Ravnateljici, odgojiteljicama i svim ostalim zaposlenicima dječjeg vrtića želim sreće u radu i nadam se da će im naš vrtić biti ugodna radna sredina. Hvala svim uzvanicima koji su došli na ovu svečanost i vama uzoriti gospodine kardinale što ste danas blagoslovili naš dječji vrtić.**

**Hvala!**

**Načelnik Općine, Jasmin Krizmanić**